## Rješenje kojim se Investicijskom društvu Apex vrijednosnice d.o.o., Zagreb, oduzima odobrenje za rad

### NN 84/2009 (16.7.2009.), Rješenje kojim se Investicijskom društvu Apex vrijednosnice d.o.o., Zagreb, oduzima odobrenje za rad

84 16.07.2009 Rješenje kojim se Investicijskom društvu Apex vrijednosnice d.o.o., Zagreb, oduzima odobrenje za rad

HRVATSKA AGENCIJA ZA NADZOR FINANCIJSKIH USLUGA

2062

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 263. Zakona o tržištu kapitala (»Narodne novine« br. 88/08, 146/08 i 74/09), u predmetu nadzora nad investicijskim društvom Apex vrijednosnice d.o.o., Zagreb, Ilica 1a, Uprava Hrvatske agencije za nadzor financijskih usluga na sjednici održanoj 9. srpnja 2009. godine donosi

RJEŠENJE

1. Investicijskom društvu Apex vrijednosnice d.o.o. Zagreb, Ilica 1a, MBS: 080480507, oduzima se odobrenje za rad.

2. Investicijsko društvo iz točke 1. izreke ovog rješenja ne može, u roku od 1 (jedne) godine od dana konačnosti ovog rješenja, zatražiti ponovno izdavanje odobrenja za rad.

3. Investicijskom društvu iz točke 1. izreke ovog rješenja nalaže se da, u roku od 15 (petnaest) dana od dana konačnosti ovog rješenja, Hrvatskoj agenciji za nadzor financijskih usluga dostavi dokaz o zatvaranju posebnih računa za novčana sredstva klijenata, presliku evidencija o nalozima i transakcijama iz koje će biti razvidno da su svi nalozi uredno izvršeni ili opozvani, te dokaz o pokretanju postupka brisanja djelatnosti iz sudskog registra.

4. Ovo rješenje upisuje se u Registar društava koji vodi Hrvatska agencija za nadzor financijskih usluga.

5. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) je rješenjem, klasa: UP/I-450-08/06-05/7 od 25. svibnja 2006. godine, društvu Apex vrijednosnice d.o.o., Zagreb, Ilica 1a (dalje: Društvo) izdala dozvolu za obavljanje poslova s vrijednosnim papirima iz članka 34. točke 1., 2. i 4. Zakona o tržištu vrijednosnih papira (»Narodne novine« br. 84/02). Navedene poslove Društvo je bilo ovlašteno nastaviti obavljati i nakon stupanja na snagu Zakona o tržištu kapitala (»Narodne novine« br. 88/08, 146/08 i 74/09, dalje: ZTK) – 1. siječnja 2009. godine, na način predviđen odredbama članka 584. ZTK-a.

Međutim, kako je Društvo 2. veljače 2009. godine obavijestilo Agenciju o prestanku radnog odnosa brokera Sanje Manojlović, to je uvidom u podatke iz Registra društava koji vodi Agencija utvrđeno da Društvo od 1. veljače 2009. godine nema zaposlenog niti jednog brokera. Stoga je 16. veljače 2009. godine pokrenut postupak izvanrednog neposrednog nadzora nad Društvom.

U postupku nadzora utvrđeno je da Društvo, iako nema zaposlenog brokera, drži financijske instrumente i novčana sredstva za 694 klijenta, pa je Agencija, u cilju zaštite interesa klijenata, rješenjem klasa: UP/I-041-02/09-06/2 od 17. veljače 2009. godine Društvu privremeno zabranila raspolaganje financijskim instrumentima i novčanim sredstvima svih klijenata na rok od mjesec dana, te naložila da u istom roku zaposli brokera, sve temeljem odredbi članka 262. ZTK-a. Predmetno rješenje zaprimljeno je 19. veljače 2009. godine, te je postalo konačno i pravomoćno.

Društvo je 20. veljače 2009. godine Agenciji dostavilo dokumentaciju iz koje je razvidno stanje vlasničkih pozicija aktivnih nalogodavaca i stanje na računu klijenata, na 19. veljače 2009. godine. S tim u vezi, u Agenciji je 27. veljače 2009. godine zaprimljena i obavijest Središnjeg klirinško depozitarnog društva d.d., Zagreb o izvršenoj preregistraciji svih vlasničkih pozicija registriranih s Društvom na vlasničke pozicije registrirane s izdavateljem, o čemu su obaviješteni svi klijenti Društva. Glede novčanih sredstava klijenata, Agencija je pozvala poslovne banke kod kojih Društvo ima otvorene račune za posebne namjene da, sukladno odredbi članka 262. stavak 6. ZTK-a, Društvu onemoguće raspolaganje novčanim sredstvima i financijskim instrumentima klijenata.

Međutim, tijekom postupka nadzora je utvrđeno da Društvo nije postupilo sukladno točki II. izreke navedenog rješenja Agencije od 17. veljače 2009. godine, odnosno nije u ostavljenom roku (a niti naknadno) zaposlilo brokera, pa su se stekli uvjeti za oduzimanje odobrenja za rad istome. Naime, odredbom članka 263. stavak 1. točka 3. ZTK-a propisano je da će Agencija investicijskom društvu oduzeti odobrenje za rad ako isto ne postupi u skladu s rješenjem kojim Agencija nalaže posebne nadzorne mjere iz članka 262. ZTK-a.

S tim u vezi, Društvu je sukladno odredbama članka 548. ZTK-a 3. lipnja 2009. godine dostavljen Zapisnik o provedenom postupku izvanrednog neposrednog nadzora, pri čemu je bilo pozvano Zapisnik potpisati i vratiti Agenciji, odnosno u roku od 8 dana uložiti prigovor na isti. Međutim, Društvo nije u ostavljenom roku (a niti naknadno) uložilo prigovor na Zapisnik, niti ga je potpisanog vratilo Agenciji.

Slijedom izloženog, Agencija je utvrdila da su ispunjeni uvjeti iz članka 263. stavak 1. točka 3. ZTK-a za oduzimanje odobrenja za rad Društvu, te je odlučeno kao u točki 1. izreke ovog rješenja, dok je temeljem ovlaštenja iz stavka 3. istog članka ZTK-a odlučeno kao u točki 2. izreke ovog rješenja. S tim u vezi, Društvu je naloženo da u roku od 15 (petnaest) dana od dana konačnosti ovog rješenja dostavi Agenciji dokaz o zatvaranju posebnih računa za novčana sredstva klijenata, presliku evidencija o nalozima i transakcijama (knjiga naloga) iz koje će biti razvidno da su svi nalozi uredno izvršeni ili opozvani, te dokaz o pokretanju postupka brisanja djelatnosti iz sudskog registra.

Sukladno odredbama članka 10. stavak 3. ZTK-a i Pravilnika o sadržaju, obliku i načinu vođenja registara osoba ovlaštenih pružati investicijske usluge i obavljati investicijske aktivnosti (»Narodne novine« br. 5/09), oduzimanje odobrenja za rad Društvu upisat će se u Registar društava ovlaštenih pružati investicijske usluge i obavljati investicijske aktivnosti, pod registarskim brojem 104.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-041-02/09-06/2

Urbroj: 326-321/09-14

Zagreb, 9. srpnja 2009.

Član Uprave
Ivo Šulenta, v. r.

Rješenje, NN 84/2009-2062